## La Ciutat de les Arts i les Ciències rep més de 61.000 visitants durant el pont de maig

*** L’exposició ‘Leonardo da Vinci: 500 anys de geni’ supera els 200.000 visitants en els seus dos primers mesos**

La Ciutat de les Arts i les Ciències ha rebut més de 61.000 visitants durant el pont de maig. Per edificis, un total de 18.871 persones han recorregut el Museu de les Ciències, mentres que l’Oceanogràfic ha comptat amb 34.808 visitants i l’Hemisfèric amb un total de 8.280 espectadors.

El dia de més afluència de públic va ser el divendres 2 de maig amb 21.702 visitants, distribuïts en 11.917 en l’Oceanogràfic, 7.160 en el Museu i 2.625 en l’Hemisfèric.

Entre les novetats que ha oferit el Museu de les Ciències durant el pont de maig destaca l’exposició ‘Leonardo da Vinci: 500 anys de geni’. En estos dos mesos des de la seua obertura al públic el passat 6 de març, la mostra que explora la vida i llegat de l’artista i científic ha superat els 200.000 visitants.

Una altra de les propostes ha sigut la nova exposició ‘Metamorfosi. El poder de la transformació’, recomanada a partir dels 6 anys i que s’organitza en cinc escenografies a on el públic experimenta amb diferents interactius i recursos audiovisuals.

Les famílies també han comptat estos dies amb l’Espai dels Xiquets, per a edats d’entre 3 a 8 anys. Una altra de les propostes ha sigut el Teatre de la Ciència, situat en la primera planta del Museu, amb dos espectacles: el musical científic *Ramona y Cajal* i el xou *Alt voltatg*e dedicat al fenomen de l’electricitat. També destaquen en l’oferta del Museu els tallers d’experiments de ‘La ciència a escena’.

En la cartellera de l’Hemisfèric, entre les novetats, destaca la projecció de *Postals d’altres mons*, que mostra la diversitat de paisatges planetaris del sistema solar a través de fotografies fetes per diverses sondes d’exploració espacial.

La programació de l’Hemisfèric oferix també la projecció d’*Aurores. Llums del nord*, el planetari infantil *Astromenuts*, les pel·lícules *Animal Kingdo*m i *Oceans* en format *fulldome* 2D, *L’escull encantat: Kaluoka’hina 3D* i *Caminant entre dinosaures. Planeta prehistòric 3D*, a més de la pel·lícula IMAX *Amazon Adventure*.

Durant estos dies, en l’Oceanogràfic, el visitant s’ha submergit en els ecosistemes marins més importants del planeta. Des dels esculls tropicals fins a les profunditats de l’Àrtic, passant pel Mediterrani o els aiguamolls, el recorregut inclou trobades amb espècies com taurons, meduses, tortugues marines, pingüins o les quatre belugues, úniques a Europa.

El públic també ha gaudit de diverses sessions de presentacions de dofins i de les pel·lícules ene l cine 4D, a més d’experiències com el *Backstage Tour*, ‘La mar en les teues mans’ o la visita al Centre de Recuperació d’Animals (ARCA) del Mar.

Fecha: 05/05/2025